CELEX: 32013D0050
Language: mt
Date: 2013-01-22 00:00:00
Title: 2013/50/UE: Deċiżjoni ta’ Implimentazzjoni tal-Kummissjoni tat- 22 ta’ Jannar 2013 li tawtorizza estensjoni tal-użu taż-żerriegħa tal-Chia ( Salvia hispanica ) bħala ingredjent tal-ikel ġdid skont ir-Regolament (KE) Nru 258/97 tal-Parlament Ewropew u tal-Kunsill (notifikata bid-dokument numru C(2013) 123)

24.1.2013   
               
               
                  MT
               
               
                  Il-Ġurnal Uffiċjali tal-Unjoni Ewropea
               
               
                  L 21/34
               
            DEĊIŻJONI TA’ IMPLIMENTAZZJONI TAL-KUMMISSJONI
      tat-22 ta’ Jannar 2013
      li tawtorizza estensjoni tal-użu taż-żerriegħa tal-Chia (Salvia hispanica) bħala ingredjent tal-ikel ġdid skont ir-Regolament (KE) Nru 258/97 tal-Parlament Ewropew u tal-Kunsill
      (notifikata bid-dokument numru C(2013) 123)
      (Il-verżjoni Ingliża biss hija awtentika)
      (2013/50/UE)
      IL-KUMMISSJONI EWROPEA,
      Wara li kkunsidrat it-Trattat dwar il-Funzjonament tal-Unjoni Ewropea,
      Wara li kkunsidrat ir-Regolament (KE) Nru 258/97 tal-Parlament Ewropew u tal-Kunsill tas-27 ta’ Jannar 1997 dwar l-ikel il-ġdid u l-ingredjenti tal-ikel il-ġdid (1), u partikolarment l-Artikolu 7 tiegħu,
      Billi:
      
                  (1)
               
               
                  Id-Deċiżjoni tal-Kummissjoni 2009/827/KE (2) awtorizzat, skont ir-Regolament (KE) Nru 258/97, it-tqegħid fis-suq taż-żerriegħa tal-Chia (Salvia hispanica) bħala ingredjent tal-ikel ġdid biex jintuża fil-prodotti tal-ħobż b’kontenut massimu ta’ 5 % ta’ żrieragħ tal-Chia (Salvia hispanica).
               
            
                  (2)
               
               
                  Fl-14 ta’ April 2011 The Chia Company għamlet talba lill-awtoritajiet kompetenti tar-Renju Unit għall-estensjoni tal-użu taż-żerriegħa tal-Chia fis-suq bħala ingredjent ġdid tal-ikel. B’mod partikolari, talbet li tuża sa 10 % żerriegħa tal-Chia f’ċerti kategoriji tal-ikel u biex tbigħ żerriegħa tal-Chia ppakkjata minn qabel b’doża rrakomandata sa 15 g kuljum.
               
            
                  (3)
               
               
                  Fis-16 ta’ Marzu 2012, l-entità kompetenti tal-valutazzjoni tal-ikel tar-Renju Unit ħarġet l-ewwel rapport tal-valutazzjoni tagħha. F’dak ir-rapport waslet għall-konklużjoni li l-estensjoni tal-użu taż-żrieragħ tal-Chia għal kategoriji tal-ikel proposti tissodisfa l-kriterji stabbiliti fl-Artikolu 3(1) tar-Regolament (KE) Nru 258/97.
               
            
                  (4)
               
               
                  Fis-26 ta’ Marzu 2012, il-Kummissjoni ppreżentat ir-rapport ta’ valutazzjoni inizjali lill-Istati Membri kollha.
               
            
                  (5)
               
               
                  Tqajmu oġġezzjonijiet motivati fi żmien il-perjodu ta’ 60 jum stipulat fit-tieni subparagrafu tal-Artikolu 6(4) tar-Regolament (KE) Nru 258/97, b’mod partikolari, dwar il-possibilità ta’ nuqqas ta’ dejta tossikoloġika. Spjegazzjonijiet addizzjonali min-naħa tal-applikant ikkalmaw dan it-tħassib għas-sodisfazzjon tal-Istati Membri u l-Kummissjoni. Għalhekk ġie kkonfermat li l-kriterji stabbiliti fl-Artikolu 3(1) tar-Regolament (KE) Nru 258/97 huma ssodisfati.
               
            
                  (6)
               
               
                  Skont l-Artikolu 7(1) tar-Regolament (KE) Nru 258/97, għandha tiġi adottata “Deċiżjoni ta’ Implimentazzjoni” li tawtorizza l-estensjoni tal-użu taż-żerriegħa tal-Chia bħala ingredjent ġdid tal-ikel.
               
            
                  (7)
               
               
                  Il-miżuri li għalihom tipprovdi din id-Deċiżjoni huma skont l-opinjoni tal-Kumitat Permanenti dwar il-Katina tal-Ikel u s-Saħħa tal-Annimali,
               
            ADOTTAT DIN ID-DEĊIŻJONI:
      Artikolu 1
      Iż-żerriegħa tal-Chia (Salvia hispanica) kif speċifikat fl-Anness I tista’ titqiegħed fis-suq tal-Unjoni bħala ingredjent tal-ikel ġdid għall-użi mniżżla fl-Anness II.
      Iż-żerriegħa tal-Chia (Salvia hispanica) bħala tali tista’ tinbiegħ lill-konsumatur finali f’forma ta’ pakketti lesti biss.
      Artikolu 2
      Id-deżinjazzjoni taż-żerriegħa tal-Chia (Salvia hispanica) awtorizzata b’din id-Deċiżjoni dwar it-tikketti tal-oġġetti tal-ikel li fihom dan l-ingredjent għandha tkun “Żerriegħa tal-Chia (Salvia hispanica)”.
      L-ittikkettjar addizzjonali ta’ pakketti lesti taż-żerriegħa tal-Chia (Salvia hispanica) huwa meħtieġ biex jinforma lill-konsumatur li d-doża ta’ kuljum ma taqbiżx il-15 g.
      Artikolu 3
      Din id-Deċiżjoni hija indirizzata lil The Chia Company, 262-276 Lorimer Street, Port Melbourne, VIC 3207 Awstralja.
      
         Magħmul fi Brussell, it-22 ta’ Jannar 2013.
         
            
               Għall-Kummissjoni
            
            Tonio BORG
            
               Membru tal-Kummissjoni
            
         
      
      
         (1)  ĠU L 43, 14.2.1997, p. 1.
      
         (2)  ĠU L 294, 11.11.2009, p. 14.
      
         ANNESS I
         
            SPEĊIFIKAZZJONIJIET TAŻ-ŻERRIEGĦA TAL-CHIA (SALVIA HISPANICA)
         
         
            Deskrizzjoni
         
         Il-Chia (Salvia hispanica) hija pjanta sajfija erbaċea annwali li tagħmel mal-familja tal-Labiatae.
         Wara l-ħsad, iż-żrieragħ jitnaddfu b’mod mekkaniku. Fjuri, weraq u partijiet oħra tal-pjanta jitneħħew.
         
            Il-kompożizzjoni tipika taż-Żerriegħa tal-Chia
         
         
                     Materja niexfa
                  
                  
                     91-96 %
                  
               
                     Proteina
                  
                  
                     20-22 %
                  
               
                     Xaħam
                  
                  
                     30-35 %
                  
               
                     Karboidrati
                  
                  
                     25-41 %
                  
               
                     Fibra (Fibra kruda (*))
                  
                  
                     18-30 %
                  
               
                     Irmied
                  
                  
                     4-6 %
                  
               
            (*)  Il-fibra kruda hija dik il-parti tal-fibra li tkun magħmula prinċipalment minn ċellulosa, pentosani u lignin, li mhumiex diġeribbli.
      
      
         ANNESS II
         
            SPEĊIFIKAZZJONIJIET TAŻ-ŻERRIEGĦA TAL-CHIA (SALVIA HISPANICA)
         
         
                     Prodotti moħmija
                  
                  
                     mhux aktar minn 10 %
                  
               
                     Ċereali tal-kolazzjon
                  
                  
                     mhux aktar minn 10 %
                  
               
                     Taħlitiet tal-frott, tal-ġewż u taż-żrieragħ
                  
                  
                     mhux aktar minn 10 %
                  
               
                     Pakketti lesti taż-żerriegħa tal-Chia bħala tali
                  
                  
                     mhux aktar minn 15 g kuljum